b'\n_START_ARTICLE_\nKre\xc5\xa1imir Paveli\xc4\x87 (politi\xc4\x8dar)\n_START_SECTION_\nMladost i \xc5\xbeivot u Jugoslaviji\n_START_PARAGRAPH_\nKre\xc5\xa1imir Paveli\xc4\x87 ro\xc4\x91en je 9. travnja 1928. u Krivom Putu kraj Senja, u velikoj obitelji. Bio je diplomirani pravnik i diplomant lai\xc4\x8dke teologije u Zagrebu. Od \xc5\xa1ezdesetih godina 20. stolje\xc4\x87a pripadnik je tajne, ali minorne organizacije Hrvatski narodni pokret \xe2\x80\x93 slobodna Hrvatska koja je pod vodstvom Mate \xc4\x86avara osnovana 1. svibnja 1965. godine u Zagrebu, u doba Rankovi\xc4\x87eva terora nad Hrvatima. U vrijeme Hrvatskog prolje\xc4\x87a postao je direktor zagreba\xc4\x8dkoga komunalnog poduze\xc4\x87a\xc2\xa0\xc2\xbb\xc4\x8cisto\xc4\x87a\xc2\xab\xc2\xa0i bio je \xc4\x8dlan Saveza komunista Hrvatske. Iz te pozicije djelomi\xc4\x8dno je pomagao sudionike "prolje\xc4\x87a". Kasnije se suo\xc4\x8dio s optu\xc5\xbebama zbog tzv.\xc2\xa0\xc2\xbbkontrarevolucionarne djelatnosti\xc2\xab. Nakon su\xc4\x91enja, koje se protegnulo na sedam godina, Kre\xc5\xa1imira Paveli\xc4\x87a i njegove suradnike osudili su na uvjetne kazne, ali je ostao bez posla.\n_START_SECTION_\nDjelovanje u Republici Hrvatskoj\n_START_PARAGRAPH_\nU vrijeme uvo\xc4\x91enja demokratskih promjena, prvo je \xc4\x8dlan Hrvatske demokratske zajednice, a potom Hrvatske demokratske stranke. U nijednoj od te dvije stranke nije dobio zapa\xc5\xbeenu funkciju, a zatim se svrstava uz Antu Parad\xc5\xbeika i Dobroslava Paragu u odbor za obnavljanje Hrvatske stranke prava koja je i osnovana 25. velja\xc4\x8de 1990. Paveli\xc4\x87 je postao glavni tajnik stranke, Parad\xc5\xbeik dopredsjednik, a Paraga predsjednik._NEWLINE_Trijumvirat Paraga-Parad\xc5\xbeik-Paveli\xc4\x87 po\xc4\x8deo se obra\xc4\x8dunavati s neistomi\xc5\xa1ljenicima u stranci. Po\xc4\x8dinju kr\xc5\xa1iti strana\xc4\x8dke statute i zakonske propise u svrhu podvrgavanja stranke njihovom vodstvu. S delegacijama ogranaka stranke postupa se neodgovorno pa i bahato, Kre\xc5\xa1imir Paveli\xc4\x87 ih verbalno napada, a prednja\xc4\x8di Parad\xc5\xbeik. Parad\xc5\xbeik, potpredsjednik HSP-a, na jednom je sastanku \xc4\x8dak izjavio: "Ono \xc5\xa1to nas desetak napravi, pisat \xc4\x87e se, a \xc5\xa1to god napravi vas sedamdeset, ne \xc4\x87e se kontati..."._NEWLINE_Kre\xc5\xa1imir Paveli\xc4\x87 je, uz Paragu i Parad\xc5\xbeika, jedan od autora knjige "Borba za hrvatsku dr\xc5\xbeavnu nezavisnost: od obnove do lipanjske povelje Hrvatske stranke prava" koja je izdana 1991., a odre\xc4\x91ene nesimpatije u javnosti stekao je kad je u toj knjizi napisao da se pri obnovi stranke moralo posegnuti za "ni\xc5\xbeim slojevima pu\xc4\x8danstva", impliciraju\xc4\x87i pritom da pri obnavljanju stranke nisu mogli skupiti dovoljno akademski obrazovanih gra\xc4\x91ana, po\xc5\xa1to su mnogi koje su pozvali odbili poziv iz straha od re\xc5\xbeima, pa su onda morali obratiti se radni\xc4\x8dkoj klasi._NEWLINE_Mjesec dana poslije toga, u srpnju, Kre\xc5\xa1imir Paveli\xc4\x87 napu\xc5\xa1ta stranku jer se ne sla\xc5\xbee s odlukom Parage i Parad\xc5\xbeika da se osnuju Hrvatske obrambene snage (HOS), iako je HOS postojao ve\xc4\x87 i prije (na primjer, u Splitu je jedna postrojba HOS-a ustrojena ve\xc4\x87 po\xc4\x8detkom 1991.). Nakon \xc5\xa1to je istupio iz stranke. Paragu optu\xc5\xbeuje da je agent ameri\xc4\x8dkih tajnih slu\xc5\xbebi s ciljem da izaziva nemire u Hrvatskoj, a neke druge visokopozicionirane prava\xc5\xa1e, poput Alije \xc5\xa0iljka, optu\xc5\xbeuje da su agenti KOS-a. 1993. godine jedan je od trojice svjedoka tu\xc5\xbeiteljstva na Vojnom sudu na postupku protiv prava\xc5\xa1a Dobroslava Parage, Mile Dedakovi\xc4\x87a Jastreba, Ante Prka\xc4\x8dina te Ante \xc4\x90api\xc4\x87a. Svoje optu\xc5\xbebe u vezi stranih tajnih slu\xc5\xbebi i ostale difamacije nije uspio potkrijepiti pravosudnim putem, pa su prava\xc5\xa1i oslobo\xc4\x91eni svih optu\xc5\xbebi, a Paraga ga je kasnije \xc4\x8dak i tu\xc5\xbeio zbog klevete._NEWLINE_U me\xc4\x91uvremenu je Paveli\xc4\x87 osnovao 1992. godine Hrvatsku demokratsku stanka prava, HDSP, a njegova stranka imala je 1994. godine oko 3500 \xc4\x8dlanova, uglavnom iz Zagreba. Usprkos ratu, program svoje stranke temeljio je, osim na Star\xc4\x8devi\xc4\x87evom u\xc4\x8denju, i na u\xc4\x8denju Stjepana Radi\xc4\x87a o pacifisti\xc4\x8dkoj i mirotvornoj agitaciji za slobodu i nezavisnost. Ve\xc4\x87 u to doba postojalo je mnogo prava\xc5\xa1kih stranaka, pa je Paveli\xc4\x87 redovito koalirao s njima. Jo\xc5\xa1 1997. godine Paveli\xc4\x87 gura stranku u udrugu \xe2\x80\x9cOkupljanje za Hrvatsku\xe2\x80\x9d pod patronatom Ante \xc4\x90api\xc4\x87a kao predsjednika HSP-a. U udrugu su bili uklju\xc4\x8deni Hrvatska stranka prava (HSP), Hrvatska demokratska stranka prava (HDSP), Hrvatski narodni pokret \xe2\x80\x93 slobodna Hrvatska (HNP-SH), Hrvatski oslobodila\xc4\x8dki pokret (HOP) i Stranka hrvatskog dr\xc5\xbeavnog prava (SHDP)._NEWLINE_1999. godine, u sije\xc4\x8dnju, Paveli\xc4\x87 je donio odluku da \xc4\x87e se Hrvatska demokratska stranka prava bezuvjetno priklju\xc4\x8diti Hrvatskoj stranci prava pod vodstvom Ante \xc4\x90api\xc4\x87a._NEWLINE_U novom tisu\xc4\x87lje\xc4\x87u, stranka ima ime Hrvatski prava\xc5\xa1ki pokret (iako se neko vrijeme jo\xc5\xa1 zvala i "Hrvatski prava\xc5\xa1ki pokret - Slobodna Hrvatska" - HPP-SH). Promjena u nazivu zapravo je rezultat udru\xc5\xbeivanja 2000. godine Hrvatske demokratske stranke prava (HDSP) i Hrvatskoga narodnog pokreta - Slobodna Hrvatska. Ta ujedinjenja stranka Hrvatski prava\xc5\xa1ki pokret 2001. godine imala je 1.897 \xc4\x8dlanova, a 2005. godine ujedinila se sa strankom Hrvatski prava\xc5\xa1i, kojoj je na \xc4\x8delu Dra\xc5\xbeen Keleminec, jo\xc5\xa1 jedan \xc4\x8dovjek koji je oti\xc5\xa1ao od Parage i to zato jer ga je ovaj otjerao zbog fizi\xc4\x8dkog nasilja koje je Keleminec \xc4\x8dinio nad svojom \xc5\xbeenom, a stranka koja je nastala ujedinjenjem Kelemin\xc4\x8devih i Paveli\xc4\x87evih prava\xc5\xa1a zvala se Hrvatski prava\xc5\xa1i \xe2\x80\x93 Hrvatski prava\xc5\xa1ki pokret (HP-HPP) (iako se formalno zvala "Hrvatski nacionalni blok", ali se taj naziv nije ustalio). Farsa s imenima tu nije zavr\xc5\xa1ila, po\xc5\xa1to je to ime zadr\xc5\xbeala samo dvije godine, pa se od 2007. godine zove Autohtona \xe2\x80\x93 Hrvatska stranka prava, a predsjednik te stranke je Dra\xc5\xbeen Keleminec, dok mu je Paveli\xc4\x87 bio mentor i po\xc4\x8dasni predsjednik. Jedan od najve\xc4\x87ih uspjeha te stranke bilo je osvajanje jednog vije\xc4\x87ni\xc4\x87kog mjesta u Koprivni\xc4\x8dko-kri\xc5\xbeeva\xc4\x8dkoj \xc5\xbeupaniji, \xc5\xa1to je poslu\xc5\xbeilo Kelemincu za politi\xc4\x8dku trgovinu, pa mu je tako HDZ dao \xc4\x8dlanstvo u upravi nogometnog kluba Slaven Belupo._NEWLINE_Kre\xc5\xa1imir Paveli\xc4\x87 umro je 2012. godine nakon duge i te\xc5\xa1ke bolesti. Pokopan je na Mirogoju.\n_START_SECTION_\nKritike\n_START_PARAGRAPH_\nKre\xc5\xa1imir Paveli\xc4\x87 ostat \xc4\x87e, vi\xc5\xa1e no po svom politi\xc4\x8dkom djelovanju, zapam\xc4\x87en po tome \xc5\xa1to je govorio na ra\xc4\x8dun drugih prava\xc5\xa1a, nerijetko svojih biv\xc5\xa1ih strana\xc4\x8dkih kolega. Osim Dobroslava Parage, Alije \xc5\xa0iljka i jo\xc5\xa1 nekih bitnih ljudi u HSP-u, na meti mu se na\xc5\xa1la i Ru\xc5\xbea Toma\xc5\xa1i\xc4\x87 sa svojom strankom Hrvatska stranka prava dr. Ante Star\xc4\x8devi\xc4\x87 zbog toga \xc5\xa1to je ona uspjela registrirati stranku pod tim nazivom, a njemu to nije po\xc5\xa1lo za rukom 1991. Naime, nakon po\xc4\x8detnog raskola u HSP-u (ako se ne ra\xc4\x8duna onaj iz 1990. kad su oti\xc5\xa1li Bla\xc5\xbeekovi\xc4\x87 i Bi\xc4\x87ani\xc4\x87 i osnovali svoju prava\xc5\xa1ku stranku) uzrokovanog osnivnanjem HOS-a, Paveli\xc4\x87 i jo\xc5\xa1 neki nezadovoljni \xc4\x8dlanovi osnovali su stranku pod imenom HSP dr. Ante Star\xc4\x8devi\xc4\x87, ali je Paraga Upravnom sudu RH podnio tu\xc5\xbebu jer je smatrao da je nedopustivo da novoosnovana stranka nosi to ime. Upravni sud je tu\xc5\xbebu prihvatio, pa je Paveli\xc4\x87 morao promijeniti naziv u Hrvatska demokratska stranka prava._NEWLINE_Paveli\xc4\x87 je napisao \xc4\x8dak dvije knjige u kojoj se bavi svojim politi\xc4\x8dkim protivnicima, biv\xc5\xa1im kolegama, na prava\xc5\xa1koj sceni._NEWLINE_Iako \xc4\x8de\xc5\xa1\xc4\x87e upu\xc4\x87uju\xc4\x87i kritike, i sam je nekad bio meta istih. Tako ga je Zvonimir Pu\xc5\xa1ka\xc5\xa1, predsjednik Hrvatskog demokratskog nacionalizma (HDN), optu\xc5\xbeio da je \xe2\x80\x9cizigrao, te je svojim pona\xc5\xa1anjem, hipokrizijom i intrigama izvr\xc5\xa1io uzurpaciju vodstva HSP-a jer je pored Odbora HDN-a za obnavljanje HSP-a Kre\xc5\xa1imir Paveli\xc4\x87 sudjelovao u drugom tj. svom inicijativnom odboru za obnavljanje HSP-a koji je registrirao HSP kao politi\xc4\x8dku stranku". Pu\xc5\xa1ka\xc5\xa1 je, kako sam ka\xc5\xbee, na taj na\xc4\x8din izigran i preduhitren. Iza Pu\xc5\xa1ka\xc5\xa1evih tvrdnji stajao je i Goran Ante Bla\xc5\xbeekovi\xc4\x87, jedan od obnovitelja HSP-a, koji je smatrao da je "HSP hitno obnovljena s odre\xc4\x91enim raskolom jer je zaobi\xc4\x91en poticajni prava\xc5\xa1ki krug sa Pu\xc5\xa1ka\xc5\xa1em na \xc4\x8delu sve kako bi Ante Parad\xc5\xbeik i Kre\xc5\xa1imir Paveli\xc4\x87 sebi osigurali vode\xc4\x87e pozicije" i da je "na neki na\xc4\x8din izigrana i hrvatska politi\xc4\x8dka emigracija, posebice Hrvatski oslobodila\xc4\x8dki pokret (HOP) \xc4\x8diji je predsjednik Sre\xc4\x87ko P\xc5\xa1eni\xc4\x8dnik iz emigracije djelovao i poticao pripreme za obnovu HSP-a". Zlatko Tomi\xc4\x8di\xc4\x87 ga je, pak, optu\xc5\xbeio da je po\xc4\x8detkom 90-ih bio protiv samostalne Hrvatske.'